**INDOKOLÁS**

**Szombathely Megyei Jogú Város Önkormányzata Közgyűlésének**

**a Szombathely Megyei Jogú Város területén végzett távhőszolgáltatásról szóló**

**8/2013.(III.6.) önkormányzati rendelet módosításához**

**1.§**

A rendeletmódosítás egyenletes számlázás tekintetében lehetőséget biztosít a felhasználónak, hogy az egyenletes számlázás alapját szolgáló hőmennyiséget meghatározhassa és a távhőszolgáltató által megállapított hőmennyiségtől eltérjen.

**2. §**

Az (1) bekezdés – az 1. §-hoz hasonlóan – szintén a távhőszolgáltató által megállapított hőmennyiségtől eltérés lehetőségét tartalmazza.

A (2) bekezdés értelmében a távhőszolgálató, az önkormányzati ingatlanok bérlői által felhalmozott díjhátralékok hatékonyabb kezelése, és növekedésének megállítása érdekében a módosítás hatályba lépését követően az alábbiak szerint működik együtt a szociális szolgáltatóval (Pálos Károly Szociális Szolgáltató Központ és Gyermekjóléti Szolgálat):

Az együttműködés keretében a távhőszolgáltató átadja a szociális szolgáltató részére a legalább 3 havi díjhátralékot felhalmozó díjfizetők azonosításához szükséges személyes adatokat (név, születési idő, lakcím, tartozás összege), amely alapján a szociális szolgáltató megkeresi a felhasználót (díjfizetőt), aki köteles vele együttműködni a hátralék rendezése érdekében.

A hátralékkezelési folyamat a módosításnak köszönhetően a jelenlegi – szerződésen alapuló - együttműködésen túl kibővül azzal, hogy a távhőszolgáltató jelzése alapján a szociális szolgáltató egyedileg felkeresi az adósokat, aktívan segítve ezzel a tartozások rendezését. A módosításra az adatkezelés/adattovábbítás jogalapjának megteremtése okán van szükség.

**3.§**

A költségosztós elszámolások jogorvoslati eljárása keretében a fizetési haladékot kérő felhasználók (díjfizetők) részére indokolt határidő, valamint nyilatkozattételi kötelezettség előírása a fizetési haladékkal való visszaélés megelőzése érdekében. A határidő megállapítása során a figyelemmel kell lenni a költségosztással megbízott cégekre vonatkozó válaszadási határidőkre, ügyintézési időkre. A megállapított abszolút határidő eredménytelen elteltéhez a rendelet jogkövetkezményt fűz, miszerint a fizetési haladék automatikusan megszűnik, melyről a távhőszolgáltató a felhasználót (díjfizetőt) írásban tájékoztatja.

**4.§**

A távhőszolgáltatásról szóló 2005. évi XIII. törvénynek megfelelően az alábbi kifejezések kerültek pontosításra:

- közüzemi szerződés helyett közszolgáltatási szerződés,

- költségosztó helyett költségmegosztó.

A távhőszolgáltatásról szóló törvény is így használja a fenti fogalmakat, ezért a törvénnyel lévő összhang megteremtése érdekében célszerű a kifejezéseket lecserélni, módosítani.

**5.§**

A rendelet hatálybalépésének időpontját tartalmazza.